
Δελτίο Τύπου                                             02/03/2012
Σχετικά με δημοσιεύματα του Τύπου για την προμήθεια υλικών των  Πανελλαδικών Εξετάσεων, διευκρινίζουμε ότι:
Το Υπουργείο Παιδείας, Διά Βίου Μάθησης και Θρησκευμάτων, με βάση τις ισχύουσες διατάξεις, προχωρά στις προβλεπόμενες διαδικασίες, προκειμένου εγκαίρως να προμηθευτεί το υλικό διεξαγωγής των Πανελλαδικών Εξετάσεων και εν συνεχεία εγκαίρως να παραληφθεί από τα εξεταστικά και βαθμολογικά κέντρα.
Σχετικά με την προμήθεια υλικών για τις Πανελλαδικές Εξετάσεις η διαγωνιστική διαδικασία προχωράει ομαλά όπως ορίζει ο νόμος στις περιπτώσεις που ένας διαγωνισμός κρίνεται άγονος σε πρώτη φάση.

 Εξάλλου και στο παρελθόν- κατά τη διαδικασία προμήθειας υλικών για τις εξετάσεις- έχει επανειλημμένως αποβεί άγονος ο διαγωνισμός σε πρώτη φάση. Αλλά και τότε εγκαίρως είχε ολοκληρωθεί η διαδικασία προμήθειας υλικών πριν από την έναρξη των  Πανελλαδικών Εξετάσεων.
Η Υφυπουργός Παιδείας , Εύη Χριστοφιλοπούλου, δήλωσε σχετικά στη Βουλή :

Υπήρξαν πρωτοσέλιδα δημοσιεύματα σήμερα -και λυπάμαι για αυτό- ότι δήθεν οι Πανελλαδικές Εξετάσεις είναι στον αέρα. Ο Τύπος των άκρων επενδύει στην τρομολαγνεία και το λαϊκισμό μη διστάζοντας να έχει ως θύματα ακόμα και τις εφηβικές ψυχές. 
Διαβεβαιώνω, την κοινή γνώμη, τους Έλληνες πολίτες ότι υπάρχει σχέδιο. Ακόμα και όταν κηρύσσεται άγονος ένας διαγωνισμός, υπάρχουν άλλες λύσεις, θεσμικές και διαφανείς, ώστε να  εξευρεθεί χαρτί, να τυπωθούν τα τετράδια και για να γίνουν όλα όπως πρέπει εγκαίρως.

Θέλω πραγματικά να εκφράσω από το βήμα της Βουλής τη λύπη μου που κάποιοι, ακόμα και τώρα, με βάση φημολογίες και διαρροές επενδύουν για κομματικούς, εμπορικούς ή άλλους λόγους στο φόβο των γονιών και των μαθητών. Όλα βαίνουν απολύτως ομαλά.  Το Υπουργείο προχωράει σε όλες τις προβλεπόμενες θεσμικά ενέργειες. Δεν υπάρχει πρόβλημα.

